khistorydata/jeongjo-sjw-relations huggingface dataset:
정조 15년
刑曹啓目南部金得良刺殺其妻朴召史辭緣箇箇承款依例結案取招後稟處何如判付啓前此夫殺妻之獄情猶有可原跡不無可恕者多付之傅生從輕之科者非欲低昂於三章反以究之死者之心死者心內必以渠夫之由渠償命以爲冤不以爲快大抵償命也者所以洩其鬱而慰其狂則妻爲夫之心生死固無間然然而膠守常典不思闊狹殊乖聖王制刑之本意乙仍于十之八九一例屈法是如乎此獄段其情也絶可惡其跡也尤難掩結髮數十年同室契活忽地因醉下手竟成殺越之變虛謊極矣憯毒甚矣不可以渠之窮窶便作失性有所參量於其間況旀大辟之律但當論其跡而已情之一字決難容易議到而細觀文案且求其本情於形跡之外一言而蔽之曰渠無必殺之本情而所以行兇者由於醉也由於失性也此而不以情較跡則曾往之當死而不死者一一追理竝置之一律然後可無斑駁之嫌兺不喩渠之本曹推覈也不待屢次加訊卽於會推一招節節承款者尤可見良心之不泯於是乎依他囚已施之例用次律不至於太失刑乎罪人金得良加刑三次絶島減死永定官奴初檢官推考爲良如敎又啓目西部呂士玉踢殺孫珍郁事辭緣更加嚴刑期於得情何如判付啓起鬧者朴東春也下手者朴東春也爲東春之妻娚呂哥士玉稱名者代逞而替當竟至於償命之換定士玉者可謂太不識工謀之計以近來俗樣之拔一毛利天下猶不爲渠能捨命於爲妹夫雪憤之擧者宜乎見笑大方難免落科是置先犯者似士玉而士玉先犯之前安知不有東春之先犯猛踢者似士玉而東春猛踢之勢亦安知不若士玉之猛踢乎不可以東春則覉蹤士玉卽土着而且其私和之跡乞附之狀箇箇綻露於渠招他供遽有擬換於惟首惟從之別獄貴審克疑出屢閱卿等十分理會無疑處索疑索疑處還索無疑更又以情跡較解以强弱較看以輕重較試以先後較考以證參較究以言貌較稽以供案較證於此七者之中無一分可疑之端然後定執元犯仍具意見草記稟處爲良如敎又啓目中部許俶打殺金光範辭緣更加嚴刑期於得情何如判付啓大凡殺死之獄先看詞證之備與不備是如乎此獄段所謂辭連諸人與干犯人無非鳶是一邊雖使所謂爲正犯者有十口百舌難以輕易掉脫而取見原案反覆理會被告是在許俶之爲此獄正犯無待乎詞證而合置當律不須更容他說大抵醉目雖無天子酒中亦見眞情則觀於行兇器杖由於故犯明若觀火是置非刃非杖不踢不嚙而拾取塊石於袖裏直向額角盡力當下者其情其跡可謂綻且露矣人所切忌而切諱者坐地家門之侵貶逼辱則死者言內汝不過馬直之子七字激起斗憤而加之酒政所使添却與爭出板之麤氣其烈急於火不怕不顧卽地逞毒以渠兇獰不施當施之律其可曰殺人有代死之典乎罪人許俶段除尋常更加箇箇各別嚴刑期於捧直招以聞爲旀干犯是在金性行段頭撞眉稜之說無異自服兺不喩勸與偕往者渠也初起鬧端者渠也特以渠非馬直之子打非必殺之物雖免於償命之科而渠雖幺麽賤校亦與褦襶常賤猶有界限則頭戴喪笠會飮戲謔之狀可謂兩罪俱發各別嚴刑一次照律以尊風化爲旀參證是在高行敏鄭來秀等段雖不共參於下手之際持纕之說亦在於文案則本事之外其爲有關名敎不可以無識無恥有所寬假於無倫之習竝只捉來照法痛治爲旀干連是在朴昌彬段渠可謂逋逃藪窩主也非汝牛角何壞我墻亦非渠斷案而何況旀醉鬪之擧不幸出於渠家被打垂死之漢渠旣接置是隱則渠當盡心看護之不暇是去乙初再檢招殊無驚怯救活之語者其矣所爲節節痛惡設令正犯許俶之犯手有一分可蘇之勢渠之一晝夜看護如彼其歇後則死者之促其死亦安知不在於渠乎如許頑悖之類若不嚴法重治何以正民習杜後弊乎昌彬身乙嚴刑一次遠地充定軍役爲良如敎
정조 15년
司諫李彦祜持平韓永逵啓曰請遲晩後物故罪人啓能亟施孥籍之典趾賤等凶種快施邦刑養遂獻遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允持平韓永逵啓曰請爲奴罪人金壽賢河翼龍竝令王府設鞫得情夬正王法措辭見上新除授掌令金孝眞時在京畿廣州地請斯速乘馹上來事下諭答曰不允下諭事依啓
정조 15년
司諫李彦祜啓曰請爲奴罪人金壽賢河翼龍竝令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢五啓還給之命措辭見上答曰不允
정조 15년
大司諫臣具㢞疏曰伏以臣於見職夫豈有一分堪承之望而倉卒冒膺鎭日盤礴間多詣臺至經賓對而草草陳腐之說不足備一日之責罪積尸素冞增媿恧而況臣老母年今七十二矣宿抱痰眩之症長在床褥而夏秋之交重經泄痢屢朔危篤之餘眞元澌脫兼以毒感彌留寒熱交作蛔氣用事凶膈衝亘往往有若將昏窒之時數日以來升降頻數浸灌藥餌得以救急臣方晝宵焦遑左右扶將當此飭勵之時不容一刻虛靡而萬無離捨供職之望玆敢疾聲呼籲於天地父母之前伏乞聖慈俯賜矜察亟許鐫遞以便救護千萬幸甚臣無任屛營祈懇之至答曰省疏具悉卿其勿辭救護母病
정조 15년
吏曹參議沈煥之疏曰伏以臣猥忝銓地人不稱器招官謗而辜國恩蓋亦自揣之熟矣乃者參論政注瘡疣大著仰想聖明俯燭無餘惶恧逡巡薄被例勘月猶未半又伏蒙特除以臣爲是官繼有敍命牌及城外驚越感激措躬無所而仍伏念趨膺亦有所不敢者矣遂犯違傲之科洊被涵宥之私嗚呼以臣無似何有得此於聖上者乎第臣有咫尺之義何敢自隱而畏罪徊徨也近嘗伏見政院臺閣之啓辭斥論銓注得夫而或謂通擬之不愜物情而甄注之多駭公議也或謂甄分淑慝之鑑識不明也蓋自臣入銓以後冒參政席者非止再三則凡於人言譏斥之來固不宜諉諸長銓獨爲脫然而甄分淑慝豈但長銓之所可專者乎又況通擬之政實三銓之所主者乎夫數月之內政注所通望者三銓也國子也而三銓則臣之見通者也國子則臣之議通者也若其物情不愜臣應居一於此而竊恨啓辭之不曾明白說道也噫近世士大夫學識言行固不敢自方於古人而乃若聖朝官職淸選之方寧有古今之殊哉人雖庸闇官則峻顯而辭受進退抑有大關於世道之盛衰風俗之汚隆也則臣亦不敢以不斥言有所恬然冒居者矣且今本曹判書李𡊠卽臣之四寸妹壻也法不得竝居僚席而臣職當遞伏乞聖玆亟令先遞臣所帶之職仍命永鐫臣名於三銓之望以存公格以全微分焉臣無任云云省疏具悉聞有親嫌本職許遞
정조 15년
行都承旨洪秀輔坐行左承旨李亨元坐直行右承旨申大顯坐左副承旨徐龍輔坐右副承旨沈晉賢坐同副承旨李百亨坐直注書李海淸仕直一員未差假注書趙台榮仕事變假注書任㸁仕
정조 15년
李百亨以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
申大顯啓曰禁衛營將官來言今日本廳軍兵日次私習云矣敢啓傳曰知道
정조 15년
申大顯啓曰御營廳將官來言今日本廳軍兵日次私習云矣敢啓傳曰知道
정조 15년
李百亨啓曰校理朴奎淳旣有只推之命更卽牌招入直何如傳曰允
정조 15년
傳于沈晉賢曰右副承旨入侍
정조 15년
傳于申大顯曰右承旨入侍
정조 15년
以吏曹參議李集斗牌不進罷職傳旨傳于李百亨曰只推更爲牌招
정조 15년
以吏曹參議李集斗牌不進罷職傳旨傳于李百亨曰只推
정조 15년
傳于李百亨曰承旨房仍右承旨爲軍士房
정조 15년
傳于申大顯曰未下直守令皆令明日辭朝
정조 15년
傳于李百亨曰飭已施戶曹郞廳及監役官定配者分揀
정조 15년
以黃海水使尹範行狀啓白翎鎭漂到唐人問情事傳于李百亨曰漂蕩大洋一死二生可矜且可幸還歸願由陸路則不可不別般救療厚給衣糧定差員順付於使行雖於渡江前先爲入送鳳城本地方事分付道帥臣處沿路供饋各別嚴飭事關西伯處令廟堂亦爲申飭
정조 15년
以朴瑞源囚單子傳于沈晉賢曰生疎所致分揀放送
정조 15년
李百亨以禮曹言啓曰因京畿監司徐鼎修啓本判付內成愼兩家墳山修治後溫陵告由祭吉日令日官池日賓推擇則今十月二十六日爲吉云以此日擧行何如傳曰允
정조 15년
申大顯以兵曹言啓曰今十月二十一日武臣賓廳講書時宣傳官李尙德將鑑第一卷不通宣傳官權逴將鑑第二卷不通部將鄭聖翰將鑑第一卷不通竝依定式推考警責何如傳曰允
정조 15년
申大顯以備邊司言啓曰卽見黃海監司李敬一狀啓則以爲白翎鎭漂到彼人物件中可以帶去者使之帶去不欲帶去者折價厚給事請令廟堂稟旨分付矣物件中可以運致者替給刷馬許令帶去難於運致不欲帶去者從優折價以給破傷船隻棄置什物彼人所見處使之燒火已例卽然今亦依此擧行之意分付道帥臣處亦令槐院撰出咨文別定禁軍騎撥下送于灣府順付於今番節使之行而漂人入送若在使行渡江之前咨文一體入送之意分付何如傳曰允
정조 15년
禁府啓目魚用謙原情云云傳敎問目內辭緣惶恐遲晩莫重祀享旣犯規避之罪屢次納供敢生粧撰之計者論其所犯萬萬痛惋有難以前日所勘之律循例擧行各別從重勘斷何如判付啓傳曰依允
정조 15년
刑曹啓目殺獄罪人許湛再招云云更加嚴刑期於得情何如判付啓馬直子三字之聞與不聞無足輕重於此獄而金性行之非原犯明若觀火朴昌彬之不下手無人不知是隱則此獄首犯非渠而何況旀昨下判辭反復丁寧如渠無情者宜不敢盡其辭是去乙觀此更推招供發明新反竝與諱不得掩不得處一直抵賴反不如初覆檢會推求諸招之半呑半吐特敎究問之下本曹擧行未免前例板揆以事體殊甚未安後次訊推時如前除良箇箇各別嚴刑期於捧遲晩以聞爲良如敎
정조 15년
司諫李彦祜持平韓永逵獻納李庚運啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法措辭見上答曰不允
정조 15년
持平韓永逵啓曰請爲奴罪人金壽賢河翼龍竝令王府設鞫得情快正王法措辭見上噫嘻近來西洋學之邪說未知出自何時傳自何人而其爲惑世誣民滅倫亂常豈有如珍山郡權尹兩賊者哉雖以禽獸言之蜂蟻猶知君臣之分虎狼亦有父子之戀而惟彼兩賊抑何心腸酷信無倫之悖書做出滅綱之極變廢祭之不足焚其祠版拒弔之不已棄其親屍了此泚顙返虆之意是可忍也孰不可忍也以其惡生樂死之心有此窮凶絶悖之事究厥罪惡何可容貸於覆載之間乎如此凶賊委之郡獄實是失刑之大者且以該邑倅論之一境之內此何等變怪則其在秉彝固宜馳報按治不容少緩而略無驚動之意一以伈泄爲事反致儒通之先及於太學其爲滅倫莫甚於此近聞朝士洪樂安儒生成永愚各發長書傳通於搢紳章甫之間永愚書臣未及見而第見樂安書一通則其所爲言難以遍擧而其中有曰昔之畏憚邦禁暗室屯聚者今則白日恣行公肆播傳昔之蠅頭細書十襲囊篋者今則肆然刊行頒諸京外又曰其中敎主便是渠帥又其言曰速歸天堂爲極樂死於刀刃爲至榮又曰指吾道爲異端而吾道之不齒士類者適中渠輩之至願又曰敢爲邪學欲繁其徒自爲先矛以嘗試至曰如是十年而無變則伏妄言之罪云云臣見之未半不覺心寒而骨冷所謂敎主與其徒旣有發書者則一按可知請珍山郡拘囚罪人尹持忠權尙淵等亟令法曹嚴覈得情快正邦刑該郡守爲先施以竄配之典前別檢洪樂安進士成永愚亦令該府該曹捧口招以爲査出痛繩之地答曰不允末端事待道伯査事決末處分矣
정조 15년
司諫李彦祜獻納李庚運啓曰請爲罪人金壽賢河翼龍竝令王府設鞫得情快正王法措辭見上請金甲島爲奴罪人克觀古今島爲奴罪人克泰更令王府嚴鞫得情快正王法措辭見上請亟寢五啓還給之命措辭見上異端邪說之惑世誣民者其禍殆有甚於洪水猛獸在昔聖賢之必以距詖息邪爲一治者良有以也噫彼西洋學之爲書未知出自何時傳自何人而其滅倫悖義窮凶絶憯乃至於權尹兩賊事而極矣天倫之理雖在夷狄而亦有不以禽獸而或泯則爲兩賊者抑獨何心酷信凶悖不經之說做出倫常罔測之變棄親屍而不顧毁木主而又燒了無一點泚顙之意是可忍也孰不可忍也是將無父無君竟至於移禍世道而後已究厥罪惡寸斬猶輕此等凶頑之賊付之郡獄其爲失刑莫甚於此雖以該邑言之百里之內有此無前之極變則秉彝所在固當驚心顫骨馳報聲罪之不暇而不此之爲伈泄度日反致儒通之先及太學如此不知倫紀之類不可一日置之於字牧之任且念此學一播擧世漸溺苟有人心孰不痛惋近聞朝士洪樂安儒生成永愚至發長書而永愚之書臣等雖未及見第見樂安之書則有曰其中敎主便是渠帥苞苴山積命令惟意一有通告則急於置郵晝夜通行村閭騷動又曰白日恣行公肆播傳肆然刊行頒諸京外又曰速歸天堂爲極樂死於刀刃爲至榮又有敢爲邪學欲繁其徒自爲先矛嘗試等語而末乃曰如是十年而無變則伏妄言之罪云云其所爲言難以遍擧臣等見之未半不覺體粟而膽粟其所謂敎主與其徒樂安必知之永愚亦知之一番按問罪人可得請珍山郡拘囚罪人尹持忠權尙淵等亟令法曹嚴覈得情快正邦刑該郡守爲先施以竄配之典前別檢洪樂安進士成永愚亦令該府該曹捧口招以爲査出痛繩之地答曰不允末端事異端之害甚於洪水猛獸若不隨現嚴懲其爲世道斯文之憂當如何此所以有日前別下十行也然傳說不可一一盡信無倫罔赦之罪設如傳說鄕曲幺麽一二箇悖常干憲之類其所處置一道臣足矣正其律而誅之可也明其罪而刑之可也此在究覈以後事而至於令法曹替行該道之事不但有實事弄眞之歎聖人豈不言攻乎異端斯害也已乎攻之爲言專治之謂也以專治爲事反有違於中國不事戎狄之意於其已露者旣付之道伯嚴覈則設或有未及摘發者不必窮搜極覓以遏其自新之路又如洪樂安等事以私書句語問之不特有關國體安知別般機關又在這裏乎該倅事以此以彼事在本邑亦豈可無罪乎當待査事決末處分矣
정조 15년
府啓中尹持忠等事處分間姑停院啓中尹持忠等事處分間姑停
정조 15년
辛亥十月二十三日辰時上御重熙堂左副承旨入侍時左副承旨徐龍輔記事官李海淸記注官金良倜承膺祚以次進伏訖上命讀公事仍書判付訖仍命退承史以次退出
정조 15년
行都承旨洪秀輔坐行左承旨李亨元坐直行右承旨申大顯坐左副承旨徐龍輔坐右副承旨沈晉賢坐同副承旨李百亨坐直注書李海淸仕一員未差假注書趙台榮仕直事變假注書任㸁仕
정조 15년
藥房提調李𡊠副提調洪秀輔啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來敢安竝此仰稟答曰知道慈殿慈宮氣候一樣卿等不必入侍矣
정조 15년
傳于李亨元曰左承旨右副承旨入侍
정조 15년
李百亨以禮曹言啓曰卽接溫陵令所報則今十月二十六日行本陵告由祭享時兩官當爲備員將事而參奉李仁行以其親病慶尙道榮川地下去未及上來云莫重祭享兩官不可不備在外參奉今姑改差其代卽令該曹口傳差出以爲備員將事之地何如傳曰他陵官口傳換差
정조 15년
吏曹口傳政事溫陵參奉李仁行孝陵參奉梁好仁相換
정조 15년
李百亨以內醫院都提調提調意啓曰年例各殿進上臘藥所用牛黃九十四部三分三里麝香一百八十二部五分竝令戶曹宣惠廳進排而丙申新定式加進上牛黃二十二部三分以本院春秋兩等元貢中取用何如傳曰允
정조 15년
李百亨以兵曹言啓曰訓鍊院別入直抄啓文臣沈能迪今日習射時柳葉箭二十巡得中三十二矢矣謹依今月二十日所奉傳敎自今日出直之意敢啓傳曰知道
정조 15년
申大顯以訓鍊都監言啓曰抄啓文臣崔璧昨日習射時二十巡得中三十矢矣謹依今月二十日所奉傳敎自今日出直之意敢啓傳曰知道試射期限在近嚴飭肄習各所使之限內成就可也
정조 15년
沈晉賢以義禁府言啓曰時囚罪人魚用謙以草記考律勘放事命下矣魚用謙原情公事結語內莫重祀享旣犯規避之罪屢次納供敢生粧撰之計者論其所犯萬萬痛惋有難以前日所勘之律循例擧行各別從重勘斷罪取考律文則大明律制書有違條有曰凡奉制書有所施行而違者杖一百詐僞條有曰若奉制推按問事報上不以實者杖八十徒二年名例有曰二罪俱發以重者論大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖大明律犯罪存留養親條有曰凡祖父母父母老疾應侍者若犯徒流收贖矣魚用謙其母年八十七歲云從重論告身盡行追奪杖八十徒二年定配收贖放送何如傳曰允如有功議各減一等可也
정조 15년
沈晉賢以義禁府言啓曰魚用謙告身盡行追奪杖八十徒二年定配收贖照律草記批旨內如有功議各減一等可也事命下矣魚用謙十一代祖世恭敵愾功臣云功減一等杖七十徒一年半收贖告身盡行追奪放送之意敢啓傳曰知道
정조 15년
沈晉賢以義禁府言啓曰飭已施戶曹郞廳及監役官定配者分揀事命下矣慶尙道機張縣定配罪人兪駿柱江原道歙谷縣定配罪人朴絅壽卽爲放送事分付各該道臣之意敢啓傳曰知道
정조 15년
刑曹啓目初檢官南部都事南鶴玄發緘取招云云傳旨內辭緣惶恐遲晩從重論杖八十收贖公罪是白乎味以右律施行何如判付啓依允爲旀功減一等爲良如敎
정조 15년
司諫李彦祜持平韓永逵獻納李庚運啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
持平韓永逵啓曰請爲奴罪人金壽賢河翼龍竝令王府設鞫得情夬正王法措辭見上答曰不允
정조 15년
司諫李彦祜獻納李庚運啓曰請爲奴罪人金壽賢河翼龍竝令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢五啓還給之命措辭見上答曰不允
정조 15년
左議政蔡濟恭箚曰伏以昨伏見兩司俱發之啓闢異之論實令人懣然心服而其所爲言專以洪樂安長書爲信契明驗所謂長書卽抵於臣者也臣旣知裏面安可默然而止乎臣竊惟異端邪說孰如楊墨而楊則自附於義墨則自附於仁曷嘗自以爲君可無而父可無也非孟子之辭以闢之其禍之至於無父無君人未易識也今之所謂西洋學肆然以遺親後君爲一副當義理欲以盡賊夫天下人之子其爲禍實百倍有浮於楊墨之說矣臣嫉其學如嫉仇讎嘗作書而明辨之矣每對人而切戒之矣又於再昨歲登筵反覆陳達冀有以永塞其源此聖明想記有之矣乃於樂安書至始知有湖南權尹兩漢燒燼祠版之事其心驚膽掉必欲亟行天討者何遽在樂安之後哉第闢異雖可尙若因是而有浸淫滋蔓之患則此君子所宜戒也善乎唐臣韓愈之言曰人其人火其書廬其居異端之書固可火也異類之居固可廬也獨於異端之人不曰誅其人而曰人其人此豈愈之不嚴於闢異而然哉蓋人若羞前之爲則以非人而可以人矣人若革面革心則以非人而可以人矣人若懷刑而有所不敢則以非人而可以人矣昔賢之著書立言以開人自新之路者不亦意深而旨遠也哉今者權尹之罪若果如傳者之說則此夷狄之不若也禽獸之不若也不可以人而人之則國有常刑無容更議而惜乎樂安之書語言而不擇漫及題外者有之魯酒薄而邯鄲圍張公喫酒而李公醉此千古無理之言也樂安年尙少固不足深責而其爲言何若是無憑也且況聖明在上朝著寧謐域內無狗吠之警而乃以張角白蓮等說張皇恐動有若國家禍變之迫在朝夕者然雖以急斥異端之心語無所斟量而獨不念八方人心之易致驚惑乎今其爲書遍行一世臺閣之啓至以急書爲言是樂安之自取也大抵邪學則固當痛嫉嚴誅無使易種若有甚麽之意侵及於不干他人則未必不爲世道之憂故日前聞有樂安輩發通而中及剩語則臣使賤息割名後聞改其措語只誅權尹則又使賤息同錄其一割一錄臣則自以爲略有權度而亦不可不以此仰贊我殿下執兩端用厥中之政故玆敢陳之惟殿下嚴以處之明以照之以昭無偏之治焉念臣濫居台輔不能淑人心而培正學使倫常之變累淸明之化如欲淬礪一世其所責飭宜自臣先伏乞亟遞臣相職仍降威罰以正風敎以安私分千萬幸甚取進止答曰省箚具悉卿懇卿於小報見昨日臺批乎異端云乎者非獨老爲然佛爲然楊爲然墨爲然荀爲然莊爲然申爲然韓爲然凡諸子百家有萬其類之書少拂於正經常道而非先王之法言皆是也故孔子之世邪說之橫流不至如孟子之時孟子則斥之以洪水猛獸亂臣賊子孔子只似泛說其爲害者蓋所遇之不同而易地則必皆然今人以小人之腹度聖人之心認之若湯誓泰誓裕與迫之各有間然者然可謂太不識孔子竝與諸子百家未入於眞箇異端者流猶且創立異端之目揭訓而預防論語本旨何嘗不尤嚴而愈厲於好辯章耶況今距孔孟爲千有百年其所闡發闢廓之責不在於吾黨之小子乎予常語筵臣曰欲禁西洋書之學先從稗官雜記禁之欲禁裨官雜記先從明末淸初文集禁之大抵正其本者若迃緩而易爲力救其末者雖切至而難爲功今予所欲禁者未必不爲正本之一助若使孔子得位而行道諸子百家之說不得與經傳竝行則孟子何苦而費盡多少大說話以取時人好辯之譏哉適因卿箚更申臺批未罄之輪囷卿居廟堂籌謨之地須以明末淸初文集及稗官雜記等諸冊投之水火當否與諸宰爛加講究而此若以令不便爲嫌赴燕使行購雜書之禁在所申明卿意云何至於所謂西洋學之爲痼弊卿箚中至以嫉其學如嫉仇讎作書而明辨對人而切戒云爾則卿之以不早正人心明聖學反以爲自引誠過且過矣予在君師之位尙不能先事導迪化行俗美何有於卿又若洪樂安輩私書中一二取譬之句語昨於臺啓果見之爲念四方聽聞之起惑勿頒於具書使卽釐改年少新進利口之病卿何乃一任之此則還爲之慨然于卿自餘在造朝日面討卿須安心勿辭卽起視事仍傳曰此批答遣史官傳諭于左議政大臣箚子何等體重而申牌後到院者與他公事同入以致侵暮取見呼燭宣批當該司謁爲先汰去不卽提稟之承宣從重推考
정조 15년
辛亥十月二十四日辰時上御重熙堂左承旨右副承旨入侍時行左承旨李亨元右副承旨沈晉賢記事官李海淸記注官金良倜承膺祚以次進伏訖上命讀公事仍書判付訖命退承史以次退出
정조 15년
行都承旨洪秀輔坐行左承旨申大顯坐直右承旨徐龍輔坐左副承旨林濟遠坐直右副承旨沈晉賢坐同副承旨李百亨坐注書李海淸仕一員未差假注書趙台榮仕直事變假注書任㸁仕
정조 15년
沈晉賢啓曰備邊司郞廳來言今日賓廳日次而國忌齋戒相値不得來會云矣敢啓傳曰早食後來會
정조 15년
傳于洪秀輔曰奉命在外承旨許遞前望單子入之待下批牌招察任承旨前望單子入之林濟遠落點
정조 15년
沈晉賢啓曰今日次對兩司長官當爲進參大司諫申耆卽爲牌招何如傳曰允
정조 15년
傳于沈晉賢曰大臣備局堂上引見
정조 15년
傳于沈晉賢曰推考房承旨入侍
정조 15년
吏曹口傳政事以尹寅基爲孝陵別檢
정조 15년
沈晉賢以刑曹言啓曰因殺獄罪人呂士玉完決啓目判付內起鬧者朴東春也下手者朴東春也爲東春之妻娚呂哥士玉稱名者代逞而替當竟至於償命之換定士玉者可謂太不識工謀之計以近來俗樣之拔一毛利天下猶不爲渠能捨命於爲妹夫雪憤之擧者宜乎見笑大方難免落科是置先犯者似士玉而士玉先犯之前安知不有東春之先犯猛踢者似士玉而東春猛踢之勢亦安知不若士玉之猛踢乎不可以東春則羇蹤士玉卽土着而且其私和之跡乞附之狀箇箇綻露於渠招他供遽有擬換於惟首惟從之別獄貴審克疑出屢閱卿等十分理會無疑處索疑索疑處還索無疑更又以情跡較解以强弱較看以輕重較試以先後較考以證參較究以言貌較稽以供案較證於此七者之中無一分可疑之端然後定執元犯仍具意見草記稟處事判下矣殺獄論斷孰非審愼而此獄之定執元犯實爲疑眩蓋呂朴兩囚之爲首爲從只爭毫髮會推換犯積費商度而及伏承七條開示之聖敎有以仰一視哀矜之德意臣等更閱文案益竭心思反覆索疑而終未敢有別般意見以情則兩人之於珍郁雖有一時之憤未見其有必殺之心則一也以跡則東春救藥似或謂之自怯而士玉圖和終不免爲現贓以强弱則羇贅者客而弱也原居者主而强也以輕重也先後也則乘憤擧足兩人交踢雖使被踢者自言尙難區別其孰重孰輕以事理推之請援而助勢者其心愞矣應募而勇赴者其氣銳矣愞銳之分輕重可判又況東春之踢先踢重初無槪見於諸招惟是者斤采三四踢之說似當歸重而質諸金世得繼一踢之供大相矛盾公證猶可信也而童觀不足準也以證參則趙旕乭申召史皆見士玉之擧足而不見東春之犯手謂東春同踢者獨世得而亦謂士玉先踢反覆究詰三人一辭則彼此詞證可謂具備以言貌則痴獃無知兩人惟均而東春之庸蠢或似內黠士玉之峭毒難掩外表至於前後供案則東春之會推變辭雖甚可惡而其所爲說不無所據士玉之一直粧撰非不欲巧而遁辭抵賴自歸破綻要之兩人所犯一言以蔽曰騃與妄耳信聽士玉之言輕自輸款至有爲妻娚代死之擧則東春直騃耳要洩東春之憤先爲犯手自陷爲妹夫捨命之科士玉誠妄矣聖敎中士玉先犯之前安知不有東春之先犯東春猛踢之勢亦安知不若士玉之猛踢乎三十二字求之於情法詞證之外斷自淵衷出尋常萬萬以是論斷則東春之倖免眞所謂罔之生也而若以讞獄之體執跡按法用以一切之律則士玉所犯雖似橫罹而實無傅生之路區區微見竊以爲呂則重而朴則輕呂爲首而朴爲從元犯之以士玉換定亶由於此今於判付之下實無他見惶恐敢啓傳曰兩囚更加嚴刑如有疑端草記稟處又或有釋疑之端亦卽指一論理草記可也
정조 15년
行都承旨洪秀輔坐行左承旨申大顯坐右承旨徐龍輔坐左副承旨林濟遠坐右副承旨沈晉賢坐直同副承旨李百亨坐直注書李海淸仕直一員未差假注書趙台榮仕事變假注書任㸁仕
정조 15년
洪秀輔啓曰右承旨徐龍輔今日不爲仕進卽爲牌招何如傳曰允
정조 15년
以江原監司尹師國狀啓莊陵丁字閣諸處修改畢役事傳于徐龍輔曰觀此狀啓可謂巨役其中最勞土校帖加成給次指名狀啓匠手中有最勞人卿其施賞事回諭
정조 15년
傳于李百亨曰祥原郡守令該曹口傳差出
정조 15년
吏曹口傳政事以李邦祐爲祥原郡守
정조 15년
傳于林濟遠曰留院公事入之
정조 15년
申大顯以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 15년
林濟遠以兵曹言啓曰依傳敎訓鍊院別入直抄啓文臣金履載鄭魯榮金履喬竝出直之意敢啓傳曰知道
정조 15년
林濟遠以訓鍊都監言啓曰抄啓文臣今日習射時洪秀晩十巡得中十五矢朴宗京十巡得中二十三矢矣謹依今月二十日所奉傳敎自今日竝爲出直之意敢啓傳曰知道
정조 15년
林濟遠以訓鍊都監言啓曰抄啓文臣洪秀晩十巡十五矢得中朴宗京十巡二十三矢得中故今日出直之意纔已草記矣又伏奉劃記判付韓商新移送城北屯之意敢啓傳曰知道
정조 15년
申大顯以禁衛營言啓曰來十一月當四番左部中司屬忠淸道五哨軍兵逢點實數六百五十二名已爲點閱整齊來十一月初一日與內外各處入直將官軍兵等依例替代後舊軍放送之意敢啓傳曰知道
정조 15년
申大顯以禁衛營言啓曰來壬子正月當五番左部右司屬忠淸道五哨軍兵來十二月二十五日京中逢點依例準二朔立番之意本道監兵使處預爲知委何如傳曰允
정조 15년
申大顯以御營廳言啓曰本廳來十一月十二月兩朔應立中部前司屬全羅右道五哨軍兵六百五十二名已爲逢點整齊矣十一月初一日與左部後司軍兵替代立番後舊軍放送之意敢啓傳曰知道
정조 15년
申大顯以御營廳言啓曰本廳來壬子正月二月兩朔應立中部左司屬全羅右道五哨軍兵辛亥十二月二十五日京中逢點正月初一日與前司軍兵當爲替代立番趁期調送事本道監兵使處依前知會之意敢啓傳曰知道
정조 15년
申大顯以御營廳言啓曰謹依城北屯別入直抄啓文臣習射劃記判付金羲淳今日出直而鍊戎臺入直抄啓文臣徐有榘北營入直抄啓文臣韓商新竝入直於城北屯自明日各別肄習之意敢啓傳曰知道
정조 15년
申大顯以摠戎廳言啓曰依下敎鍊戎臺別入直抄啓文臣李明淵李羲甲今日出直徐有榘送于城北屯之意敢啓傳曰知道
정조 15년
掌令韓興裕疏曰伏以臣之向來遭羅至今追思夢魂猶驚幸賴聖明在上照燭無餘人以潛售已私爲言而諭以適然曲加原恕人以晏然西麾爲罪而許以解紱俾伸廉隅此誠天地之仁咸容乎衆棄之物日月之明無遺乎至幽之地雖使臣自爲之計何以加此臣於是感極而涕死且無恨曾未幾何除旨荐降恩渥愈隆臣是何人乃得此於君父之前也累叨見職粗伸懲討之義三及禁門輒致阻却之歎玆將未徹之章更暴自引之實噫臣素無他技粗業科工譬如學稼者之積知艱難每以不耕而獲者助苖之長者屬之不祥輒自爲戒豈意泮試循私之誚波及臣家不幸之科致成竊鈇之疑莫暴守株之執此臣所以撫躬悼衋直欲溘然而無吪也雖以臺疏之言之旣曰初不對讀眞跡未露直以慫慂結介等說驅人於䵝䵢之科者何其言之自其衝決也言之者雖甚容易當之者豈不迫隘第臣之所悔恨者見識甚短智思未周祗爲課工而肄業任其隨衆而赴試意不到於僥倖得失故慮不及於遠避嫌疑不料浮言之必至未能先事而禁止以致瓜李之譏莫非滄浪之取一則臣罪二則臣罪尙誰怨尤顧臣自靖之道惟當杜門屛跡攢頌聖恩何敢以時日之稍久自同無故之人揚揚復廁於衣冠之列哉新除之下承膺無路玆不得不略暴危衷仰干崇聽伏乞聖慈特垂諒察亟命鐫削臣職名仍令選部勿復檢擬以伸私義以謝人言千萬幸甚臣雖不以見識自居而顧今聖意切於來言臺規幾乎復舊臣若以區區情勢含默而已則是辜負我殿下求助之德意也玆於乞免之章略此附陳焉噫開言路三字爲今日急先務也自有飭敎以後喉院不煩請牌合辭幸免闕啓今日詣臺明日詣臺始可以碎首而明大義也刺口而論時政也宜其務積誠意格回天心前後處分不日反汗新舊禁令卽地收還而竊觀近日擧措依舊向來因循如是而亦可曰復舊規而應聖旨耶噫虛襟之聖德方恢而含糊之俗習已痼間或有一二應文者强覓無弊之言率歸苟且之科不誠甚矣是徒有開言路之名而終無開言路之實也且況臺閣之責與庶官有異不以殫竭筋力爲職分不以奔走晨夕爲己任上而衮職闕遺下而官師規箴大以亂賊誅討小以言議可否不懷無隱寧激無渝者此其任也誠如是也雖使其身不詣於臺廳其跡不到於城所無愧乎稱其職而近日以來待漏勤仕有若郞署之卯酉逐日督課殆近書生之工程而至於懲討之義理直截之風采慮有奎角不欲開口今日言路閉塞誠亦無如之何矣臣愚死罪敢以求言之不得其要來諫之未盡其道不能無憾於大聖人翕受之德也伏願殿下毋責其趨走之恭必勉其蹇諤之風事係所必爭者則無以犯禁而罪之言有不可已者則無以不槪而忽之以是而爲待臺閣之第一道理則今日群下雖欠誠實孰不勉思淬礪俾振風裁惟聖明念哉噫世道之變妖怪之作從古何限而豈有如珍山兩賊之窮凶絶悖者乎日昨兩司之啓論列之已盡聲討之已嚴臣不敢更謄其說復事煩瀆而論其罪犯思之痛惋此等凶賊卽開闢後初有也覆載間難容也楊墨之術以其昧於仁義之用故終歸於無父無君之罪老佛之道以其淪於空寂之學故終陷於戎狄禽獸之類而亦何嘗蔑親犯淪肆然無忌憚若此賊之爲哉況其作賊而煽妖者俱是衣冠之族而有異鄕曲愚蠢之輩則其爲難言之憂無窮之慮容有極哉按覈有命焉逭綱常之律而其外士族之傳法妖學誣惑流俗者不可不一一嚴處至於愚氓之不幸染汚者亦不可不牖其迷而導之正也向日傳敎中明正學三字最是息邪說之當務也方今聖人出治吾道闡明惟彼黃秦佛漢之弊萬萬無其慮而大抵明學而導正者亦惟在於太學之敎也夫太學之不古久矣虞庠之敎胄周卿之賓物尙矣無論凡所謂成均敎士之法庠序崇敎之制一切視之爲迃闊古朴之風而黌舍所誦習者非詩賊科文則乃稗書雜體此今之太學所以不古者也近者國子長之特命另擇責以久任者乃先王之舊制也臣實欽仰而第朝廷之所勉飭者多士之所期望者不過以科臼之體格爲丕變之機而若其孝悌忠信之訓詩書禮樂之敎則姑未聞有古規遺制之追復者當此擇儒長闡文敎之日宜審本末輕重之序先立德行才藝之分其間節目之詳修明之典有非愚臣所敢容喙者伏願申飭泮長毋徒以功令文字爲務必取程伊川看詳學制之法以復太學敎人之規恐爲今日衛道闢異之要也臣無任激切屛營祈懇之至答曰省疏具悉開言路三字爾言切實矣附陳事待該道査究考其虛實然後可以正倫正律其餘士族之傳法愚氓之染汚是豈等閑看者昨日特行次對以此事付之廟堂禁戢矣昔在仁廟朝癸未肅廟朝丙寅亦有西洋學事出而其時文蹟可按而考在異國流來者廟堂猶請移文捉送況今爲弊之設旣登於臺啓臺疏其所隨現洞治豈待爾言乎爾其勿辭察職
정조 15년
行都承旨趙尙鎭坐行左承旨李祖承坐直右承旨未差左副承旨李晩秀右副承旨未差同副承旨徐榮輔坐直注書李海淸仕直一員未差假注書趙台榮仕事變假注書任㸁仕
정조 15년
傳于徐榮輔曰右承旨入侍
정조 15년
以冬至兼謝恩使狀啓方物白綿紙一馱太半沾濕差使員東里僉使金重玉罪狀令攸司稟處事傳于李晩秀曰卿等推考
정조 15년
李晩秀啓曰初一日輪對日次誤以二十一日書稟之罪該房已被恩勘而初一日又是景慕宮冬享大祭齋日則臣等不審之罪去而益著尤不勝惶恐而來初一日輪對日次以齋日相値頉稟之意敢啓傳曰當初誤書猶可諉之不審莫重齋日焉敢曰忘置乎可謂罪上添罪當該承旨罷職在院承旨一竝遞差前望單子入之待下批牌招察任
정조 15년
承旨前望單子入之越尙鎭李洪載李祖承李晩秀徐榮輔申耆落點
정조 15년
趙尙鎭啓曰新除授右副承旨申耆方在罷散中何以爲之敢稟傳曰勿施
정조 15년
傳于李祖承曰右承旨聞其實恙勢難供劇許遞與未差之代前望單子入之待下批牌招察任
정조 15년
以工曹判書李敬玉初度呈辭傳于李祖承曰判堂老病果然亞堂聞有實故竝許遞其代今日政差出
정조 15년
李祖承啓曰玉堂上下番俱空已至多日事甚未安今日政新除授玉堂待下批仍卽牌招入直何如傳曰允
정조 15년
李晩秀以御營廳言啓曰城北屯別入直抄啓文臣徐有聞今日習射時二十巡得中爲三十五矢金達淳二十巡得中爲五十一矢韓商新十巡得中爲十五矢謹依今月二十日所奉傳敎竝出直之意敢啓傳曰知道金達之二十巡五十一矢足可謂勝於武弁文兼現窠已有處分而射所只餘徐有榘一人有榘可謂下愚不移朽木不可雕也今日亦爲出送可也
정조 15년
吏批有政判書李𡊠進參判朴祐源受由參議李集斗陳疏入啓行都承旨趙尙鎭進以權以綱爲大司諫朴宗來爲校理徐浩修爲工曹判書閔鍾顯爲禮曹參判李亨元爲工曹參判李在學爲同成均吳載純爲典醫提調趙鼎鎭爲內資提調
정조 15년
以文兼望筒傳于李晩秀曰觀此御營廳草記抄啓文臣金達淳之二十巡五十一矢近來宣傳官廳射劃之所罕見飭敎之下如是成功極爲嘉尙此窠除授以勸他人試亦不藝之類
정조 15년
兵批判書吳載純進參判洪檢參議李夔病參知尹長烈入直行左承旨李祖承進以姜五成爲副摠管金樂水爲訓鍊僉正許礛爲東里僉使副護軍朴瑞源單付副司直洪秀輔單付再政文兼單金達淳
정조 15년
以慶尙監司鄭大容狀啓道內各邑災實分等令廟堂稟旨分付事傳于李晩秀曰竝依狀請施行而停退條件不言新還二字以語訓雖或領略無以的知其信然停還一事屢下飭敎則疎忽若此當該道臣從重推考朝家一視之政遐邇無間城餉之捧留與輸納何必施加分數一竝捧留事令廟堂三懸鈴行會
정조 15년
以慶尙監司鄭大容狀啓十一月令薦新進上生靑魚限內不得封進惶恐待罪事傳于李晩秀曰勿待罪事回諭
정조 15년
以平安監司洪良浩啓本別武士都試居首人開錄事傳于李晩秀曰申飭之下以未滿五十步以上者照例請賜第該道事雖甚未安然規矩旣從矢數則原狀啓不必還下送令該曹回啓稟處而已矢中如有三矢俱過百五十步者雖單技後錄狀聞此後道內以科試爲名者六兩之三矢超於遠射者雖於規矩之外指名狀聞仍以爲式事令廟堂兵曹知悉仍令行會道帥臣處
정조 15년
以咸鏡監司李文源狀啓進上生文魚生大口魚限內不得封進惶恐待罪事傳于李祖承曰勿待罪事回諭
정조 15년
徐榮輔以戶曹言啓曰卽伏見冬至正使金履素副使李祖源狀啓啓下刑曹謄本則方物白綿紙所載馬匹到黃海道瑞興府誤致顚蹶白綿紙一百二十卷沈水分付該曹封裹下送於臣等渡江前事爲請矣方物紙地旣已沈水不可不改備故臣鼎鎭馳進本曹新捧白綿紙中一百二十卷各別極擇仍卽封裹出付京畿差使員重林察訪洪周賓處待城開門發送使之趁期下去而所經黃海平安兩道亦爲定差員預待境上次次替運以爲傳致于冬至使行後狀聞而冬至使臣祗受後形止亦卽狀聞之意一體分付何如傳曰允當初若堅封下送則豈有沾濕之事乎其委折卿其知之乎
정조 15년
徐榮輔以御營廳言啓曰依城北屯別入直抄啓文臣出直草記批旨徐有榘亦爲出直之意敢啓傳曰知道
정조 15년
徐榮輔以觀象監提調意啓曰本監釐正條例依筵稟定奪成節目以進而自明年壬子正月爲始施行之意敢啓傳曰知道
정조 15년
徐榮輔以義禁府言啓曰孝陵前別檢申溆拿問處之事傳旨啓下矣申溆京畿長湍地下去云依例發遣府羅將拿來何如傳曰允
정조 15년
吏曹參議李集斗疏曰伏以臣謝跡銓地今爲四載矣從前積困人唇舌者以是職之猥占也至今得有臣性命者以是職之見拔也以臣情踪豈有束帶周行之理而生成大德無由報答隕結微忱惟思殫竭前後官職有除輒膺間嘗蒙恩補郡緣臣愚騃自速罪戾拂拭之眷愈往愈隆夙夜之任一除再除恩造罔極頌祝冞深乃者三銓特授之命忽及於前席昵侍之除五內如隕血淚交逬滌瑕之恩未忍終棄而怯弦之驚不知所措蒼黃退出政牌繼降冒犯違傲益增悚惶豈料此生此職復及於此身耶噫以臣至庸陋無省覺之賤品徒荷陶甄之澤濫廁要顯之地過福之災信心之行理宜顚沛尙誰怨尤到今年久之後有罪無罪聖鑑孔昭其是其非公議自在臣不欲更費論辨第臣之藉手事君者惟是明義理以尊朝廷嚴懲討以徇國家而同朝之間誠意未孚白地之言驅勒罔測竟孤洪恩莫暴素心此臣所以拊躬慙痛寧欲無生者而要其致此則非分之職爲之祟也吹薤之心夢境猶𢥠守株之志鐵限愈堅則僨敗之地豈宜投足滓穢之身難以抗顔職是刊拔不可以前任自居跡又卼臲何敢以異恩自安前旣不量而妄入匍匐之井今又不懲而更蹈睢盱之場則向後坑坎不啻如前伏惟我殿下愛憐臣父母之慈也庇覆臣天地之仁也已孽之作而包容之人言之來而昭晣之必死而生之旣枯而噓之積費造化俾全軀命今此誤恩之加雖出收簪之念憶昨狼狽之初重爲懷璧之罪惶隕縮伏反覆思惟寧被違慢之誅斷無冒膺之勢區區溝壑之諒非爲臣一身地誠恐畢竟無幸終累曲保之德臣情到此吁亦戚矣苟非然者進退夷險生死以之者卽臣自矢之心豈敢以支蔓之語作爲辭巽之套乎嚴召屢降叨謝無路玆不得不披瀝腔血仰首鳴號伏乞聖慈特垂終始之恩俯察哀苦之懇將臣見授之職亟命鐫改仍治臣冒瀆之罪以警具僚千萬幸甚臣無任屛營祈懇之至謹昧死以聞省疏具悉爾其勿辭察職
정조 15년
執義林道浩正言朴崙壽啓曰請遲晩後物故罪人啓能亟施孥籍之典趾賊等凶重快施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法措辭見上答曰不允
정조 15년
執義林道浩啓曰請爲奴罪人金壽賢河翼龍竝令王府設鞫得情快正王法措辭見上答曰不允
정조 15년
正言朴崙壽啓曰請爲奴罪人金壽賢河翼龍竝令王府設鞫得情快正王法措辭見上請金甲島爲奴罪人克觀古今島爲奴罪人克泰更令王府嚴鞫得情快正王法措辭見上請逆賊尙魯亟施孥戮之典措辭見上請亟寢五啓還給之命答曰不允
정조 15년
辛亥十月二十七日午時上御重熙堂右副承旨入侍時右副承旨沈晉賢記事官李海淸記注官金良倜承膺祚以次進伏訖上命書傳敎曰誤書雖無心自稟太無難當該承旨遞差又命書傳敎曰許多文臣二品及三品堂上中近於巡將望只以吳載紹李翼晉洪秉聖三人殆若磨勘然者揆以國體苟艱甚矣載紹之巡將訖可休矣減下當該判堂從重推考今日加抄啓下後復如是苟且該房察飭事知悉又命書傳敎曰政官牌招開政命退承史以次退出
정조 15년
辛亥十月二十七日未時上御重熙堂右承旨入侍時右承旨李敏采記事官李海淸記注官金良倜承膺祚以次進伏訖上曰抄啓文臣徐瀅修如或入來內閣使之入侍可也賤臣承命出與成川府使徐瀅修偕入進伏上曰何時上來乎瀅修曰入城纔爲四五日矣上曰邑弊民瘼有何可達乎瀅修曰關西民庫凋弊之狀前因繡衣歸奏軫恤之敎不啻如傷凡在分憂之列者孰不欽仰感歎思所以對揚而至若成川一府以有樓臺江山之勝民庫糜費比他邑倍蓰今至於莫可收拾之境畢竟民斂勢所必至臣自待罪以後與道臣爛加相議而以今營邑儲蓄豈有別般拮据之策乎惟是中和府有他邑所無之會外條巡錢穀名色年年竝耗會錄別無緊用於公家而近來反有奸弊此蓋不關於公私之需者若於道內句管穀物中量宜移錄取耗補用於民庫則在成川之民實謂再生之秋事係民隱故敢此仰達矣上曰與道臣相議量宜移錄從便取耗以爲救弊之地而仍令該曹分付該道可也出擧條命退諸臣以次退出
정조 15년
行都承旨趙尙鎭坐行左承旨李祖承坐直右承旨未差左副承旨李晩秀內閣直右副承旨未差同副承旨徐榮輔坐直注書李海淸仕直一員未差假注書趙台榮仕事變假注書任㸁仕
정조 15년
傳于徐榮輔曰左承旨左副承旨同副承旨入侍
정조 15년
兵曹口傳政事副司直朴祐源副司果金達淳
정조 15년
傳于李晩秀曰徐領府事安葬日遣閣臣致祭祭文當製下檢校直閣李晩秀進去
정조 15년
吏曹參判前望單子入之李在學落點
정조 15년
以京畿都事尹羽烈道內公都會試取下直肅拜傳于趙尙鎭曰本道農形大體不得免歉試邑貽弊不可不念退行於來秋固好而會試在來春渠輩懸望亦所當念乎畿邑雖無四長官初擇之例欲除民弊則前例何須論然此亦有周流營邑之弊乎都事姑爲退去令廟堂往復道臣指一草記稟處
정조 15년
趙尙鎭以吏曹言啓曰本曹正郞高宅謙除拜後過限未肅拜依例改差何如傳曰允
정조 15년
李亨元以兵曹言啓曰禁軍別將趙圭鎭身病猝重末由蠢動屢度呈狀乞遞實病旣如此領軍重任不可久曠今姑改差何如傳曰允
정조 15년
徐榮輔以承文院都提調意啓曰交易咨文纔已出來矣回咨依例撰出正書安寶後定禁軍騎撥下送于使行所到處使之同爲齎去之地何如傳曰允
정조 15년
刑曹啓目粘連向前罪人許俶更招云云更加各別嚴刑期於得情何如判付啓渠有所犯則以實直告其生其死一聽處分事理之所當然是去乙因特敎屢次嚴問之下如是抵賴極爲痛惡後次訊推如前除良各別嚴刑究覈期於捧遲晩爲良如敎
정조 15년
執義林道浩正言朴崙壽啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
正言朴崙壽啓曰請爲奴罪人金壽賢河翼龍竝令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢五啓還給之命措辭見上答曰不允
정조 15년
辛亥十月二十八日辰時上御重熙堂左承旨左副承旨同副承旨入待時行左承旨李祖承左副承旨李晩秀同副承旨徐榮輔記事官李海淸記注官金良倜承膺祚以次進伏訖上命書傳敎曰咸興永興本宮事體至重至敬而祭享之奠獻守護之官品皆不煩有司自內需司定送官員稱以別差擧行者必有定制之聖意當謹遵流傳之儀式而以其外臣之不與知文蹟旣無可據且以司差輩亦皆職品太卑雖欲時加申飭而亦不得直傳於渠輩以是莫重祭享至今不知裏面固已萬萬欠敬而今日因行祭後單子來呈見之咸興本宮則器數合爲七百餘而問其祭需則雖七十器難以辦備卽此可知措備之又萬萬欠敬又問祭器則或木或磁或鍮或大或小亦無一定之規云欠敬之外欠潔尤當若何祭品如此則祭儀可知祭儀如此則守護凡事尤可推知旣聞知何可一日任渠輩襲謬乎若用永興濬源殿例設官分掌雖非遵舊之道至於仍舊制略整欠敬欠潔之事豈有一毫不可之端乎況道伯亦外臣而猶有從便奉審之例則況奉命別遣之行乎檢校直閣徐榮輔昨年繡衣之行習知官吏擧行之事情今明內考出內需司所在可據文蹟再明日發行進詣兩本宮奉審後祭享及守護之節依筵敎詳問古例及見行之例各修別單及成冊還朝日入侍以奏曾經別差中稍解事者一人令內需司定送事分付上曰在外吏曹參議許遞前望單子入之出榻敎命退承史以次退出
정조 15년
行都承旨趙尙鎭坐行左承旨李祖承坐行右承旨李亨元坐直左副承旨李晩秀坐右副承旨洪仁浩坐直同副承旨申耆坐注書李海淸仕直一員未差假注書趙台榮仕事變假注書任㸁仕
정조 15년
藥房提調李𡊠副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
洪仁浩啓曰大司憲具㢞執義林道浩持平韓永逵牌不進掌令金孝眞韓興裕持平丁若鏞未肅拜監察茶時之意敢啓傳曰知道
정조 15년
李祖承啓曰兩司行公人員之不得無端呈告向日飭敎何等申嚴而今日憲府無詣臺之員揆以事體萬萬未安憲府行公諸臺竝從重推考仍卽牌招何如傳曰允
정조 15년
申耆啓曰工曹判書徐浩修除拜後過三日不爲出肅依定式推考警責仍卽牌招何如傳曰允
정조 15년
傳于李亨元曰左承旨同副承旨同副承旨入侍
정조 15년
傳于李晩秀曰初二日景慕宮親享時出宮門路以弘化門爲之時刻則適値朔日當於眞殿展拜後出宮以單嚴爲之事分付
정조 15년
李祖承啓曰來初二日景慕宮冬享大祭親祭祭文當爲製進藝文提學李命植卽爲牌招何如傳曰允
정조 15년
李祖承啓曰藝文提學李命植牌不進推考傳旨今方捧入而祭文製進一時爲急如是違牌事甚未安更卽牌招何如傳曰許遞政官牌招開政差出
정조 15년
李祖承啓曰來初二日景慕宮冬享大祭親祭祭文當爲製進今日政新除授藝文提學待下批卽爲牌招何如傳曰允
정조 15년
傳于李祖承曰卿宰罷散侍從堂上堂下違牌坐罷人竝敍用李晩秀啓曰玉堂上下番俱空已至多日事甚未安今日政新除授玉堂待下批牌招入直何如傳曰允
정조 15년
以吏曹參議李集斗牌不進罷職傳于李祖承曰只推
정조 15년
以香室景慕宮冬享大祭受押單子傳于李晩秀曰詣齋殿當親押
정조 15년
李祖承啓曰非弘錄則不得差文兼乃是受敎定式而新除授文兼金達淳旣是參下官又非玉堂則昨日特除之下該曹所當據例稟旨而直付司果來呈單子揆以格例萬萬疎忽原單子勿施當該堂上推考何如傳曰格例之外則參上參下一也然受敎有所重敢不遵用而該廳之風惟以受敎歸重故雖是格外之事如有特敎則仍爲廳風屬之受敎特除有何不可乎至於該曹擧行則不稟直付六品大是做錯原單置之該堂推考可也
정조 15년
以校理金羲淳牌不進罷職傳旨傳于申耆曰只推
정조 15년
兵曹口傳政事副司直鄭東浚徐龍輔徐榮輔
정조 15년
以吏曹政官書啓傳于洪仁浩曰進幣瓚爵官預差奠幣瓚爵官實差不可不備員竝許遞今日政以在京無故人差出待下批牌招察任
정조 15년
趙尙鎭以吏批言啓曰藝文提學今當差出而前望中無故之人只有二人以二望擬入之意敢啓傳曰知道
정조 15년
有政吏批判書李𡊠進參判李在學在外參議李集斗牌不進行都承旨趙尙鎭進以黃昇源爲工曹參判吳載純爲藝文提學李運行爲吏曹正郞金頤柱爲分內醫提調金羲淳爲校理成均博士二單申溥金乃默學錄二單李宗直金龍見學諭二單蔡一祥崔致翼
정조 15년
兵批判書吳載純進參判洪檢參議李夔病參知尹長烈入直行左承旨李祖承進副護軍申大顯副司直李敬五李洪載林濟遠沈晉賢副司果宋翼孝竝單付
정조 15년
吏批再政以徐龍輔爲吏曹參議
정조 15년
傳于洪仁浩曰同副承旨許遞前望單子入之待下批牌招察任
정조 15년
承旨前望單子入之李亨元落點
정조 15년
趙尙鎭啓曰新除授同副承旨金載翼以前任報恩縣監方在解由未出中何以爲之敢稟傳曰勿施前望單子入之待下批牌招察任
정조 15년
以忠淸監司朴宗岳狀啓庚戌條貿米待年豐上納拯劣米代錢限明秋停退令廟堂稟處事傳于洪仁浩曰竝依狀請施行事分付
정조 15년
李祖承以禮曹言啓曰來十一月初二日景慕宮冬享大祭親行時省牲省器之節依例以親臨磨鍊乎敢稟傳曰當親行矣
정조 15년
李祖承以禮曹言啓曰來十一月初二日景慕宮冬享大祭親行時自上逮至諸享官例有散齋之節而正日只隔三日散齋勢未及如例擧行自今日殿下散齋一日於別殿致齋二日一日於正殿一日於齋殿凡散齋不弔表問疾不聽樂有司不啓刑殺文書致齋惟啓享事諸享官及近侍之官應從升者竝自今日散齋一日於正寢致齋二日一日於本司一日於享所陪享百官諸衛之屬守衛宮門者各於本司淸齋一宿事知委何如傳曰今日出令欲爲親享出令之前已齋宿諸臣齋宿依此爲之可也
정조 15년
洪仁浩以吏曹言啓曰今此景慕宮冬享大祭堂上執禮前參議李集斗塡差而時無職名令該曹口傳付軍職何如傳曰允
정조 15년
兵曹口傳政事副司直李集斗單付
정조 15년
李亨元以兵曹言啓曰來十一月初二日景慕宮冬享大祭親行時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍十哨馬軍三哨爲先後廂禁軍三番隨駕御營廳留陣而只率三營外營入直標下軍及外營入直馬步軍爲之可也
정조 15년
洪仁浩以兵曹言啓曰依下敎薄衣禁軍洪禹濟金樂海南所傳漏軍士李秀吐里景秋門傳漏軍士黃周鳳同門軍士嚴福同嚴萬己曜金門軍士金墨九里永肅門傳漏軍士尹三乭里敦化門軍士李夫億金班莫奉金虎門軍士金貴福金莫金宣仁門軍士金彭年宋大春集禮門傳漏軍士尹永大景化門傳漏軍士全福山建陽門傳漏軍士朴聖太銅龍門傳漏軍士金世奉東所軍士沈長金車太山等處各木綿一匹去核二斤式題給之意敢啓傳曰知道
정조 15년
洪仁浩以扈衛大將意啓曰依下敎本廳內入直軍官崔宗崙處正木一匹去核二斤考例分給之意敢啓傳曰知道
정조 15년
洪仁浩以訓鍊都監言啓曰依下敎銅龍門入直軍鄭和澤朴福世金壽命洪仁寬朴昌得姜就文金虎門入直軍李奉春等處各木綿一疋去核二斤考例分給之意敢啓傳曰知道
정조 15년
洪仁告以禁衛營言啓曰依下敎弘化門入直本營鄕軍李太世等四名處各木綿一疋去核二斤考例以給之意敢啓傳曰知道
정조 15년
洪仁浩以忠翊府言啓曰依下敎薄衣忠翊衛李得貴處木綿一疋去核二斤題給之意敢啓傳曰知道
정조 15년
司諫李彦祐啓曰請爲奴罪人金壽賢河翼龍竝令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢五啓還給之命措辭見上答曰不允
정조 15년
正言李萬榮疏曰伏以臣至庸極陋百不猶人淸朝言責之任固知萬不近似而偏沐洪造屢叨誤恩居常愧懼若隕淵谷不自意薇垣除名忽下於鄕廬蟄伏之中繼而馹召有命蓬蓽生輝惝怳感激莫省所措在臣分義敢不竭蹶趨承以伸銜結之忱而第臣情私有萬萬焦迫臣母今年八十一矣老氣綿綴疾病沈痼長委床席若不保朝夕而臣本單孑終鮮兄弟母子二人相依爲命臣母又自月初重添寒感別症疊出元氣益陷全癈食飮頓沒省覺臣方左右挾將日夜焦煎勺水之進轉側之須非臣在傍則誰可任之顧此情理萬無一刻離捨之望玆不得不冒犯猥越之誅仰控疾聲之呼伏乞天地父母特加哀憐亟命鐫削臣職名以便救護仍治臣瀆擾之罪以肅朝綱千萬幸甚省疏具悉爾其勿辭救護母病
정조 15년
辛亥十月二十九日午時上御重熙堂左承旨左副承旨同副承旨入侍時行左承旨李祖承左副承旨李晩秀同副承旨徐榮輔記事官李海淸記注官金良倜承膺祚以次進伏訖上命書傳敎曰太廟躬行夏禴宮享以待冬享來初二日景慕宮冬享大祭當親行路由館峴以此分付命讀公事書判付訖命退承史以次退出
정조 15년
行都承旨趙尙鎭齋宿行左承旨李祖承齋宿行右承旨李亨元齋宿左副承旨李晩秀齋宿右副承旨洪仁浩齋直同副承旨申耆齋直注書李海淸齋宿一員未差假注書趙台榮齋直事變假注書任㸁仕
정조 15년
洪仁浩啓曰大司憲具㢞呈辭執義林道浩持平韓永逵傳旨未下掌令金孝眞韓興裕持平丁若鏞未肅拜監察茶時之意敢啓傳曰知道
정조 15년
李祖承啓曰備邊司郞廳來言今日賓廳日次而景慕宮冬享大祭親祭齋戎相値不得來會云矣敢啓傳曰知道
정조 15년
趙尙鎭啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰左副承旨進去傳于李亨元曰傳香承旨馳詣宗廟景慕宮奉審摘奸以來
정조 15년
傳于李晩秀曰都承旨左承旨右承旨入侍傳于洪仁浩曰留院公事入之
정조 15년
以執義林道浩持平韓永逵牌不進罷職傳旨傳于洪仁浩曰與未肅拜諸臺許遞傳于洪仁浩曰左副承旨入侍
정조 15년
李亨元啓曰玉堂上下番俱空已至多日事甚未安校理金羲淳旣有只推之命牌招入直何如傳曰宜令一伸廉隅與未肅拜諸玉堂竝許遞政官牌招開政差出此後廉隅已伸者違牌嚴飭
정조 15년
李亨元啓曰玉堂上下番俱空已至多日事甚未安今日政新除授玉堂竝待下批仍卽牌招以爲推移入直之地何如傳曰允
정조 15년
有政吏批判書李𡊠進參判未差參議徐龍輔進行都承旨趙尙鎭進以尹㬦爲大司諫權恢爲執義魚錫齡任長源爲掌令尹悌東朴載淳爲持平宋民載李羽晉爲校理李晴爲副校理吳泰賢爲副修撰尹光普爲修撰徐浩修爲分內局提調
정조 15년
兵批判書吳載純參判洪檢參議李夔病參知尹長烈入直進行左承旨李祖承進副護軍單林道浩韓興裕金孝眞副司直單金文淳趙宗鉉李在學洪義浩權以綱金羲淳閔昌爀韓永逵丁若鏞副司果單金熙朝尹光普副司正單金達淳
정조 15년
以校理宋民載修撰尹光普副修撰吳泰賢牌不進罷職傳旨傳于李亨元曰只推更爲牌招
정조 15년
李亨元啓曰新除授校理李羽晉時在京畿富平地副校理李晴時在坡州地經筵入番事緊竝斯速乘馹上來事下諭何如傳曰允
정조 15년
以黃海監司李敬一年分事狀啓傳于洪仁浩曰狀辭一見爲之悶然雖欲移謄諸道已下之本此亦不能焉此無他知之不能透徹故言之如是矇眛其措諸事爲之如所知如所言可知唉彼海西之民爲一方伯之不得其人當秋而不得均蒙實惠於俵災之政臨歲而又不得均蒙實惠於催科之節若有捐瘠流離而及其事過罪發之後雖欲追徵何益於已捐瘠已流離之類乎非不知太欠剸理之才而意謂從容二字或爲有益於事爲矣今又從容之弊至於此極豈不萬萬駭然乎大抵停還一事初於度支公事判付不若柶木之劈分者蓋有意焉日前申諭愚夫之所可領會則今於年分條列狀本只擧舊還停退而朝家之爲小民夙宵憧憧之新還停退一事遍及各邑與否句語之間初無依俙槪見者如許道伯尙可曰分憂乎卽欲拿致王府査問重勘而更思若用人一已百之工亦不愈於數遞乎姑爲十分參酌先施越俸之典日前所下傳敎掩置委折令廟堂關問草記
정조 15년
傳于申耆曰發遣吏郞諸執事淸齋與否摘奸以來
정조 15년
兵曹口傳政事以李致中爲都摠管趙宗鉉李義行爲副摠管都摠管單趙宗鉉
정조 15년
李亨元以內醫院都提調提調意啓曰分提調金頤柱身病沈重無以入來云令政院稟旨變通口傳差出使之察任何如傳曰允許遞
정조 15년
申耆以備邊司言啓曰京畿公都會民邑除弊之道往復道臣指一草記稟處事命下矣依傳敎問于京畿道臣則回牒內以爲若値歉歲從便退定便成應行之例今若待明秋設行則民邑除弊誠爲不少四長官初擇不特無其例營邑周流之弊果如傳敎內辭意有難遽議云矣臣意則歉歲退行雖是應然之事明春適値式年監會待秋退行似不無儒生輩悵然之心無已則使之都聚營下道臣主張考試則民邑可以除弊而儒生輩裹糧赴京留連旅店雖或可念設令往赴試邑獨不裹糧獨不留店乎以是通變不害爲差勝之策而此亦創開之事有難硬定如欲遵例而無弊恐莫如道臣退定之議以此分付何如傳曰旣爲民邑之弊則些少格例不過疏節待明秋爲之事分付可也
정조 15년
李亨元以內醫院都提調提調意啓曰分提調徐浩修有實故不得入來云令政院稟旨變通口傳差出使之察任何如傳曰允許遞
정조 15년
吏曹政事以趙宗鉉爲分內局提調
정조 15년
申耆以壯勇言啓曰來十一月當本營右司屬京畿楊根加平砥平等三邑所在一哨軍兵逢點實數一百二十七名今已點閱整齊來十一月初一日本營立番舊軍放送之意敢啓傳曰知道
정조 15년
申耆以訓鍊都監言啓曰本局哨官李彬以其親病受由下鄕還現無期改差何如傳曰允
정조 15년
申耆以訓鍊都監言啓曰來十一月初一日景慕宮擧動時因兵曹節目南營馬兵四十五名廣智營軍四十名北營標下軍三十五名各其將官領付留陣營還宮後各還直所而竝待標信擧行南營馬兵廣智營軍出用則當夜宮墻外巡邏無以分排依例以附近營守直軍推移行巡之意敢啓傳曰知道
정조 15년
申耆以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前從事官尹光普今已敍用仍任從事官何如傳曰允
정조 15년
申耆以禁衛營言啓曰來十一月初一日景慕宮擧動時西營入直鄕軍四十名內三十五名出用矣餘數不多宮墻外當夜巡邏勢難分排出番鄕軍二十名添入使之警巡之意敢啓傳曰知道
정조 15년
申耆以御營廳言啓曰來十一月初一日景慕宮擧動時東營集春營入直軍各留五名餘皆留陣出用矣當夜宮墻外巡邏以五名軍勢難分排新營入直步軍四十名依例除標信除出各二十名添入於東營集春營使之合力警巡之意敢啓傳曰知道
정조 15년
洪仁浩以刑曹言啓曰因殺獄罪人呂士玉等獄案稟處草記批旨內兩囚更加嚴刑如有疑端草記稟處又或有釋疑之端亦卽指一論理草記可也事命下矣臣等於昨日訊推時更閱文案更稽言貌反覆索疑多般究覈而兩囚所供一如前招實無釋疑歸一之道者斤采之牢執一說雖似有據而究其跡則終涉挾雜朴東春之屢變其招極爲巧惡而原其情則實爲哀矜惟是金世得所云士玉先踢之說眩於左右者大是疑端而實因傷痕在右而不在左則渠供中昏夜紛沓中不無誤見云者亦非異事凡此數條終未見有釋疑之端依前竝推期於得情何如傳曰後日次令亞堂亦爲別出意見究覈論理草記可也
정조 15년
大司諫權以綱疏曰伏以臣濫叨見職非止一再而絲毫蔑補愧懼徒積向來除命適在鄕廬跧伏之時旋以在外獲蒙恩遞惶感之忱祗今靡已匪意新除又下此際臣固當竭蹶趨承以伸叩謝之忱而第臣痰癖之症當寒添劇頭疼而寒熱迭攻膈痞而食飮專却以此病狀實難供職明日陪班亦無由趨參虧分闕禮惶隕益切玆敢冒死仰籲伏乞聖慈俯垂矜察亟遞臣職仍治臣瀆擾之罪以肅朝綱不勝大願臣於乞免之章不宜贅及他說而竊有所憂憤者敢此附陳焉噫異端之害從古何限而豈有如西洋學之至悖至誕惑世誣民之甚者哉背馳吾道譸張邪說傷倫蔑義之事不一而足其爲世道之憂容有極乎惟彼權尹兩漢惑信無倫之書做出亂常之變燒埋其祠版廢却其祭禮自歸於夷狄禽獸之域者抑何心腸其所絶悖之擧果如傳者之說則此實斯文之亂賊名敎之罪人兩司之聲討迭發十行之批旨繼降庶可以嚴覈其罪快施當律而至於其學之禁戢莫如先火其書其書絶則其道熄矣日前臺啓引洪樂安長書句語有冊字刊行之說噫邪學之肆無忌憚一至此哉誠有是也已印之書雖令投火其板不毁則其傳無窮且刊書之事工役浩繁擧措張皇非一二人之咄嗟間可辦者其必有董工之人設局之處樂安旣以是登諸文字則亦豈無目覩而手執者乎臣謂一問於樂安尋其根脈而後毁其板而誅其人以爲拔本塞源之地斷不可已也臣無任云云省疏具悉近日處分之姑無稜角者以私書異於公證欲待完査之出場也爾旣拈出刊冊二字疏請査實如此此則爾言得體不若向來僚臺啓語之全謄泛陳令政院以刊冊之何人所爲問于前假注書洪樂安處以啓
정조 15년
辛亥十月三十日辰時上御重熙堂都承旨左承旨右承旨入侍時行都承旨趙尙鎭行左承旨李祖承右承旨李亨元記事官李海淸記注官金良倜承膺祚以次進伏訖上命書傳敎曰懸頉摠管許遞令該曹口傳差出又命書傳敎曰承旨房仍右承旨爲禮房同副承旨爲軍士房命退承史以次退出
정조 15년
行都承旨趙尙鎭隨駕宿行左承旨李祖承隨駕宿行右承旨李亨元隨駕直左副承旨李晩秀隨駕宿右副承旨洪仁浩隨駕宿同副承旨申耆隨駕直注書李海淸隨駕宿一員未差假注書趙台榮隨駕直事變假注書任㸁守宮
정조 15년
大駕詣景慕宮入齋室後內閣政院藥房口傳問安答曰知道
정조 15년
王大妃殿惠慶宮朝夕遣承旨問安答曰知道
정조 15년
李亨元啓曰司僕內乘來言捲簾毛帳取稟傳曰捲三面
정조 15년
傳于李亨元曰侍衛軍兵毛具李晩秀啓曰臣王大妃殿惠慶宮問安進去下直之意敢啓傳曰知道
정조 15년
李亨元啓曰禮貌官來言百官稟旨就次傳曰知道
정조 15년
趙尙鎭啓曰王大妃殿惠慶宮夕問安何承旨進去乎敢稟傳曰右承旨進去
정조 15년
李亨元啓曰臣王大妃殿惠慶宮夕問安進去下直之意敢啓傳曰知道
정조 15년
兵曹以白東俊爲都監中軍
정조 15년
李祖承以兵曹言啓曰今日動駕時禁軍別將申大謙當爲領率禁軍侍衛而素抱關格之症猝發雖已擔來實無赴陣之勢云病狀旣如此則領軍重任不可暫曠改差何如傳曰允
정조 15년
兵曹以李明運爲禁軍別將
정조 15년
李祖承以兵曹言啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 15년
申耆以壯勇營言啓曰來壬子正當本營左司屬京畿二番左哨軍兵來十二月三十日京中逢點依節目準二朔立番之意本道監司處預爲知委何如傳曰允
정조 15년
申耆以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 15년
申耆以訓鍊都監言啓曰依下敎隨駕將校軍兵等處設粥分饋之意敢啓傳曰知道
정조 15년
申耆以禁衛營言啓曰依下敎左邊屛門十二處將則以新營入直騎士十四人軍則以新營入直京標下軍十六名及鄕軍三十二名定送與前把守將卒替代把守而還宮後依例撤罷還入直之意敢啓傳曰知道
정조 15년
申耆以禁衛營言啓曰依下敎隨駕本營槍劍軍等處設粥分饋之意敢啓傳曰知道
정조 15년
申耆以御營廳言啓曰依標信宣傳官安橚口傳下敎留陣出用外各營入直馬步軍兵卽爲罷送各還直所臣邦一留營於新營而還宮時只率旗鼓祗迎於引化門下路屛門把守將則亦以東營入直騎士十六人定送之意敢啓傳曰知道
정조 15년
申耆以御營廳言啓曰依下敎隨駕駕前別抄兼內吹等處設粥分饋之意敢啓傳曰知道
정조 15년
辛亥十一月初一日辰時上詣景慕宮親行冬享大祭入侍時行都承旨趙尙鎭行左承旨李祖承行右承旨李亨元左副承旨李晩秀右副承旨洪仁浩同副承旨申耆記事官李海淸假注書趙台榮記注官金良倜承膺祚原任直閣鄭東浚徐龍輔以次隨駕上具遠遊冠絳紗袍乘輿出永淸門明政門降輿乘輦出弘化門路由館峴詣館前路降輦步過仍乘輦詣降輦所降輦乘輿入宮大門詣齋殿改具冕服出就板位行再拜禮入廟內奉審還詣齋殿改具省牲服詣省器位省器詣省牲位省牲訖上曰掌牲令全不識擧行節次誠駭然矣命書榻敎曰當該掌牲令汰去上還齋殿命亨元書傳敎曰初六日毓祥宮酌獻禮每年仰體聖意而行焉今年亦當親行以此分付少頃日暮時至敎亨元曰懸燈起刁斗取稟竝依例爲之可也有頃行祭時至上具冕服出就板位行再拜禮詣盥洗位盥洗詣神位前三上香執酌獻酌奠幣大祝讀祝訖上降復位亞獻官左議政蔡濟恭終獻官光恩副尉金箕性以次行亞終獻禮訖上詣飮禮位飮福降復位行再拜禮徹籩豆訖又行再拜禮詣望燎位望燎訖通禮告禮畢上還詣齋殿諸臣退出